  Майя Бывальцева Удмуртиысь кун филармония нырысьсэ историяз онлайн-фестиваль ортчытоз, сое «С филармонией на ТЫ» нимазы. Со сярысь ужъюртлэн пресс-службаез ивортэ. Табере тӥ концертъёсмес компьютерысь яке смартфонысь учкыны быгатоды. <…> Усьтэ меӵак возьматонэз но концерт заллэсь омырзэ дорысь потатэк, чылкак дунтэк, шӧдэ! Удмуртиысь кун филармонияКонцертъёслэн радлыксы: - 25-тӥ южтолэзе 19 часысен духовой инструментъёсын «Арсенал-Бэнд» оркестр; - 26-тӥ южтолэзе 19 часысен калык инструментъёсын «Золотая мелодия» оркестр; - 27-тӥ южтолэзе 19 часысен Удмуртиысь академ хор капелла; - 28-тӥ южтолэзе 18 часысен кырӟанъя но эктонъя А. В. Мамонтов нимо «Италмас» ансамбль; - 29-тӥ южтолэзе 13 часысен «Золотая мелодия» оркестр «Мэри Поппинс» возьматонэн; - 30-тӥ южтолэзе 19 часысен калык кырӟанъя, крезьгуръя но эктонъя «Танок» ансамбль; - 31-тӥ южтолэзе 19 часысен Удмуртиысь кун симфони оркестр; - 1-тӥ оштолэзе 19 часысен духовой инструментъёсын «Арсенал-Бэнд» оркестр; - 2-тӥ оштолэзе 19 часысен Удмуртиысь кун симфони оркестр; - 3-тӥ оштолэзе 19 часысен Удмуртиысь кун симфони оркестр. Онлайн-фестиваль дыръя филармонилэн «ВКонтакте» мерлыко вотэсысь  меӵак эфирын юанъёс но сётыны луоз, крезьгурасьёс номеръёс вискын соослы валэктонъёс сётозы. Тужгес тунсыко юан сётӥсьёслы кузьымъёс чакламын. ВАТСАН Онлайн-фестиваль «Филармонии едины» огъяросси акци улсын ортчоз, со Удмуртиысь но Краснодарысь филармониослэн огъяросси ӵектоссы. Быдэс кунысь филармониос Россилэн пӧртэм сэрегъёсысьтыз концертъёсысь меӵак возьматонъёсын онлайн-марафон кутско. Со Россилэсь куаразэ, лулчеберет пӧртэмлыксэ, йылолъёссэ, лулпушлыко дунлыкъёссэ онлайн амалэн адӟыны, кылыны, тодыны туж умой луонлык. Ужрад коронавирус сэрен кутэм сюбегатонъёсты дугдытон дырозь кыстӥськоз. Вань возьматонъёсты #филармонии_едины хештегъя шедьтыны луоз Тодэ вайытом, азьвылгес Удмуртиысь кун филармони «П. И. Чайковскийлэн шаераз» искусствоосъя фестивальлэн радлыказ воштонъёс пыртӥз. Тегъёс: Лулчеберет Ижкар Интернет Удмуртия Филармония коронавирус  